**Kunfehértó Község Polgármesterének**

**ELŐTERJESZTÉSE**

A Képviselő-testülete 2017. június 28. napján tartandó ülésére

**a házasságkötés és egyéb családi események lebonyolításáról,**

**valamint azok szolgáltatási díjairól**

Tisztelt Képviselő-testület!

A Bács-Kiskun Megyei Kormányhivatal célvizsgálat keretében megvizsgálta Bács-Kiskun Megye valamennyi önkormányzatának anyakönyvi rendeletét. E tárgyban szakmai segítségnyújtást tett közzé a célvizsgálat eredményéről. Ennek alapján került felülvizsgálatra Kunfehértó Község Önkormányzat Képviselő-testületének 2011. évben elfogadott a hivatali munkaidőn ill. a hivatali helyiségen kívül történő házasságkötés, a bejegyzett élettársi kapcsolat létesítése és egyéb családi események engedélyezésének szabályairól és díjairól szóló 4/2011. (II.01.)önkormányzati rendelete.

Az anyakönyvi eljárásról szóló 2010. évi I. törvény (továbbiakban: At.) 96. §-a felhatalmazást ad a települési önkormányzatok részére, arra hogy rendeletben határozzák meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait, valamint rendeletben állapíthassák meg a hivatali helyiségen kívüli, valamint a hivatali munkaidőn kívül történő házasságkötés esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét.

A rendelkezés egyértelművé teszi, hogy amennyiben a települési önkormányzat a hivatali helyiségen és munkaidőn kívüli házasságkötésért, mint szolgáltatásért ellenszolgáltatást kíván megállapítani, akkor ezt csak önkormányzati rendeletben teheti meg.

Az egyéb családi esemény (névadó, házassági évforduló megünneplése) nem anyakönyvi esemény, a Képviselő-testületnek eredeti jogalkotói jogkörében nyílik lehetősége szabályozni ezen társadalmi eseményeket.

A jelenleg hatályos, a házasságkötés és egyéb családi események lebonyolításáról, valamint azok szolgáltatási díjairól szóló önkormányzati rendelet felülvizsgálata során megállapítást nyert, hogy annak több pontja is módosításra szorul. Azonban a házasságkötés hivatali helyiségen kívüli, illetve munkaidőn kívüli fő szabályai nem változnak.

A rendelet bevezető részében található felhatalmazó rendelkezés és a feladatkör megjelölése nem felel meg a magasabb rendű jogszabályok előírásainak, ezért ezek cseréje szükséges. Mivel a jogalkotásról szóló 2010. évi CXXX. törvény 8. § (2) bekezdése szerint nem lehet módosítani a rendelet bevezető részét - emiatt a jelenlegi rendelet hatályon kívül helyezésére és új rendelet megalkotására van szükség.

A fentiek alapján kérem a Tisztelt Képviselő-testületet, hogy az előterjesztést megtárgyalni, a rendeletet megalkotni szíveskedjék!

Kérem az előterjesztés alapján a rendelet-tervezet elfogadását.

**Kunfehértó, 2017. június 12.**

 Huszár Zoltán

**ELŐZETES HATÁSVIZSGÁLATI LAP**

Kunfehértó Község Önkormányzata Képviselő-testületének**a házasságkötés és egyéb családi események lebonyolításáról, valamint azok szolgáltatási díjairól szóló**……/2017.(VI.…...) önkormányzati rendelet elfogadásáról

 (jogalkotásról szóló 2010. CXXX. törvény 17.§-a alapján)

A tervezett jogszabály várható következményei, különösen:

**1. Társadalmi, gazdasági, költségvetési hatások**

Közvetlen társadalmi, gazdasági és költségvetési hatásai vannak. A magasabb szintű jogszabályi rendelkezések módosítása, valamint az anyakönyvvezetői gyakorlat során szerzett tapasztalatok, illetve a korábbi díjak felülvizsgálata alapján szükséges a módosítás.

**2. Környezeti hatások, egészségi következmények**

Közvetlen környezeti és egészségügyi következményei hatásai nincsenek a rendelet tervezetnek.

**3. Adminisztratív terheket befolyásoló hatások**

A rendelet tervezet újabb adminisztratív terheket nem keletkeztet.

**4. A jogszabály megalkotásának szükségessége, a jogalkotás elmaradásának
várható következményei**

Az anyakönyvi eljárásról szóló 2010. évi I. törvény 96. §-a alapján kapott felhatalmazás alapján kell a rendelet megalkotni.

**5. A jogszabály alkalmazásához szükséges személyi, szervezeti, tárgyi és
pénzügyi feltételek**

A tárgyi és pénzügyi feltételek rendelkezésre állnak.

**Kunfehértó Község Önkormányzata Képviselő-testületének**

**…/2017.(VI….) önkormányzatirendelete**

# A házasságkötés és egyéb családi események lebonyolításáról, valamint azok szolgáltatási díjairól

Kunfehértó Község Önkormányzata Képviselő-testülete az anyakönyvi eljárásról szóló 2010. évi I. törvény 96.§-ban kapott felhatalmazás alapján, valamint az Alaptörvény 32. cikk (1) bekezdés a) pontjában meghatározott feladatkörében eljárva,

az 1.§ 3. pont, 5.§ és 1. melléklet 5. pontja tekintetében az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. Értelmező rendelkezések**

**1. §**

E rendelet alkalmazásában:

1. hivatali helyiség: Kunfehértói Polgármesteri Hivatal 6413 Kunfehértó, Szabadság tér 8. szám alatti tanácskozó terme.

2. hivatali munkaidő: Kunfehértói Polgármesteri Hivatal Szervezeti és Működési Szabályzatában meghatározott munkarendje.

3. egyéb családi esemény: névadó ünnepség, valamint 25, 50 és 60 éves házassági évforduló

**2. Házasságkötés hivatali munkaidőn kívüli szabályai**

**2. §**

(1) Hivatali munkaidőn túl az anyakönyvi eljárásról szóló törvényben meghatározott munkaszüneti napok kivételével - házasságkötés pénteken 14.00-19.00 óráig, szombaton 9.00-19.00 óráig terjedő időszakban engedélyezhető.

(2) Vasárnap, december 31-én, továbbá az (1) bekezdésben foglaltaktól eltérő időpontban házasságkötés megtartására a házasulók valamelyikének

a) közeli halállal fenyegető egészségi állapota, súlyos betegsége, vagy

b) külföldi munkavállalása esetén a szabadság felhasználásához igazodóan engedélyezhető.

**3. Házasságkötés hivatali helyiségen kívüli szabályai**

**3. §**

(1) A hivatalos helyiségen kívül házasságkötés csak akkor engedélyezhető, ha az anyakönyvvezető meggyőződött ezen helyiség házasságkötésre alkalmasságáról, valamint ahol az esemény méltósága, tekintélye nem csorbul, illetve a személyi adatok védelme biztosított.

(2) Házasságkötésre egyházi szertartások helyszínén nem, magánlakásban és vendéglátóhelyeken pedig az (1) bekezdésben foglaltak figyelembevételével csak egyedi elbírálás alapján a megfelelő körülmények biztosítása esetén kerülhet sor.

**Díjfizetési kötelezettség**

**4. §**

(1) A hivatali munkaidőn kívül hivatali helyiségben, valamint hivatali helyiségen kívüli házasságkötés esetén az önkormányzat részére a többletszolgáltatásért fizetendő díjat és -annak részeként - az anyakönyvvezetőt megillető díjat a rendelet 1. melléklete tartalmazza.

(2) Az (1) bekezdésben foglalt díjakat a házasságkötést megelőző 10 napon belül, feladóvevény, vagy hivatalos számla bemutatásával az eljáró anyakönyvvezetőnek kell igazolni.

(3) Díjmentes a szolgáltatás, ha hivatali helyiségen kívüli vagy hivatali munkaidőn kívül anyakönyvvezetői közreműködésre a kérelmezők valamelyikének közeli halállal fenyegető egészségi állapota miatt van szükség.

(4) Az anyakönyvvezetőt a külső helyszínen, továbbá a hivatali munkaidőn kívül történő közreműködése esetén választása szerint a közszolgálati tisztviselőkről szóló 2011. évi CXCIX. törvényben meghatározott szabadidő helyett az e rendelet 1. mellékletében meghatározott mértékű díjazás illeti meg.

**Egyéb családi eseményre vonatkozó szabályok**

**5.§**

(1) Az egyéb családi eseményeken történő közreműködést az anyakönyvvezető a munkaköri leírása alapján látja el.

(2) Az egyéb családi események megtartására 2.§ (1) bekezdését és a 3.§ rendelkezéseit kell megfelelően alkalmazni, azzal, hogy a házasságkötés alatt egyéb családi eseményt kell érteni.

(3) Az egyéb családi események megtartása esetén az önkormányzat részére a fizetendő díjat a rendelet 1. melléklete tartalmazza.

**6. §**

**Záró rendelkezések**

(1) Ez a rendelet 2017. július 15. napjától lép hatályba.

(2) Hatályát veszti Kunfehértó Község Önkormányzata Képviselő-testületének a hivatali munkaidőn ill. a hivatali helyiségen kívül történő házasságkötés, a bejegyzett élettársi kapcsolat létesítése és egyéb családi események engedélyezésének szabályairól és díjairól szóló 4/2011. (II.01.)önkormányzati rendelete.

Kunfehértó, 2017. június 28.

 Huszár Zoltán Kristóf Andrea

 polgármester jegyző

Záradék:

A rendelet kihirdetése a mai napon a Kunfehértói Polgármesteri Hivatal hirdetőtábláján való kifüggesztéssel megtörtént.

Kunfehértó, 2017. június …..

 Kristóf Andrea

 jegyző

*1. melléklet a …../2017.(VI…..) önkormányzati rendelethez*

**Házasságkötésért, egyéb családi eseményért fizetendő díjak**

1./ A hivatali helyiségben munkaidőn kívül történő házasságkötés díja 10.000,-Ft

2./ A hivatali helyiségen kívül történő házasságkötés díja 15.000,-Ft.

3./ A hivatali munkaidőn kívül, a hivatali helyiségben történő házasságkötésnél közreműködő anyakönyvvezetőt – választása szerint – nettó 5.000,-Ft díjazás illeti meg.

4./ A hivatali helyiségen kívül történő házasságkötésnél az anyakönyvvezetőt – választása szerint – nettó 5.000,-Ft díjazás illeti meg.

5./ Az egyéb családi események díja 15.000,-Ft+ ÁFA.